DUBRAVKO HORVATIĆ

 S T A N A R I U S L O N U

UVOD

„Slon je omiljena životinja svoj djeci koja posjećuju zoološki vrt i s roditeljima odlaze na cirkuske predstave. Azijska djeca mogu ga vidjeti u prirodnom okruženju. Tamo vjeruju da slon može dozvati kišu, blagoslov ljudima s neba. Zato mu stavljaju dragi kamen na čelo, simbol bljeska monsunske munje. U Indiji i na Tibetu vjeruju da je slon životinja koja nosi svijet i da svemir počiva na njegovim snažnim plećima. Istina je sigurno da je on vrlo pametna životinja, čiji je život još uvijek djelomice obavijen tajnom. Nije zato čudno da je Dubravko Horvatić napisao priču o neobičnom događaju najveće životinje na kopnu, jednom strpljivom i dobroćudnom slonu. Ipak, misleći na slona, usmjerio je djeci pogled i prema ljudima, njegovim „stanarima“. Progovorio je tako na zanimljiv način o tipičnoj bezobzirnosti ljudske vrste. Naime, ljudi su obično pristojni i obzirni dok se nečega boje, a kad shvate da nisu u opasnosti, lako zaboravljaju na pristojnost i mjeru u ponašanju. Tako se dogodilo i Horvatićevom slonu. Podstanari su ga toliko iskorištavali, da su ugrozili i njegovo pravo na život, ali su istovremeno izgubili i oni: najprije osjećaj za mjeru, a zatim prijatelja i stan. No, priča ipak ima sretan kraj. Djeca će uživati u veseloj i domišljatoj poanti. Slon se lukavstvom riješio „nametnika“, pa može dalje živjeti mirno i neometano. Onako kako bi trebala živjeti i sva priroda oko nas.“

 

 Na nekoj livadi, na kraju grada,

 živio je jedan golemi slon.

 Bio je velik kao najveća kuća:

 već sama njegova ušesa

 bila su veća negoli najveći

 prozori na najvećoj zgradi

 u najvećem gradu.

 Tako je bio golem taj slon.

 Svake nedjelje

 stizali su ljudi iz grada

 na tu livadu

 da vide slona.

 Stajali su u skupinama

 na rubu livade,

 blizu posljednje

 tramvajske stanice,

 i čudili se

 njegovoj veličini.



 Nitko se nije

 usuđivao

 prići slonu,

 jer…

 nikad se ne

 zna…može

 taj slon

 biti i pitom,

 pa

 najednom

 podivljati.

 Ali slon

 nije

 nijednom

 podivljao.

 Uvijek je mirno pasao travu

 

 i mirno,

 pa i pomalo

 začuđeno,

 pogledavao

 na skupinu ljudi

 koji su ga

 radoznalo promatrali.

 I tako se slon

 priučio na ljude,

 a oni su se opet

 priviknuli na njega.

 Znali su da je

 dobar i pitom

 i počeli su mu

 prilaziti sve bliže.

 Dolazili su mu

 vrlo, vrlo blizu,

 čak nadohvat surle,

 i davali su mu

 bombona

 i šećera.

A jednog je dana neki čiča upitao slona bi li mogao kod njega stanovati.

 „Znaš, slone“

 - tako je rekao čiča –

 „u gradu nikad nema

 dovoljno stanova.

 Pa ni ja nemam stan!

 A ti si velik kao najveća kuća.

 Bih li se ja mogao smjestiti

 recimo, u tvojem uhu?“

 Slon se najprije vrlo začudio,

 a potom je zatražio

 nekoliko minuta za razmišljanje.

 Tako se uvijek postupa

 kad se donose važne odluke.

 A nakon kraćeg razmišljanja

 slon,

 koji je bio pitom i dobar

 i meka srca, rekao je čiči

 neka se odmah useli, ako hoće.

 I tako je čiča postao prvi

 stanar u slonu.

 

 Kasnije su došli drugi,

 U početku su svi pitali slona

 mogu li useliti, a on im je uvijek

 dobrodušno dopuštao.

 No nakon nekog vremena

 nisu više ni pitali slona.

 Dolazili su na veliki kamionima,

 vukući ormare, stolice i ogledala,

 i nastanjivali se u slonu,

 kao da on nije najveći slon na svijetu

 nego nekakva najobičnija kućerina.



 Ali dozlogrdilo je to slonu:

 ne samo da ga je vrijeđao

 taj bezobrazluk

 - ta nitko ga ništa nije ni pitao

 - nego više nije mogao

 podnositi ni strašnu galamu,

 a niti tu težinu,

 toliko ljudi i stvari,

 makar je bio najveći

 slon na svijetu.

 I zato je jednog dana rekao:

 „Iselite odmah svi iz mene!

 Osjećam da ću se uskoro smanjiti.

 Postat ću malen, malen, malecan…

 Kao makovo zrno,

 možda još manji.

 Ako ne iselite, smanjit ćete se

 zajedno sa mnom!“

 Ljudi su odmah,

 Navrat nanos izbacili svoje ormare

 I svoje stolice i svoje krevete iz slona.

 I sami su pobjegli iz njega

 To su brže mogli.

 Sad treba reći ono glavno:

 Taj slon nije bio samo golem,

 samo pitom i dobar,

 nego je bio i vrlo lukav.

 Naime,

 kad su ljudi

 poskakali iz njega

 slon je ostao velik

 kakav je i uvijek bio,

 odjurio nekamo

 daleko, daleko

 i to tako brzo

 da je iza njega

 ostala samo

 prašina.

I sada živi u dalekom nekom kraju, i vjerojatno je još veći nego što je prije bio.

Jer od ovog događaja prošlo je mnogo, mnogo godina…